Sibhekene namacala isikhulu samajele eKZN | News24Sibhekene namacala isikhulu samajele eKZNDurban - Kusinda kwehlela kuKhomishana wamaJele KwaZulu Natal uMnu Mnikelwa Nxele njengoba izinkinga zakhe zilokhu ziqhubeke njalo.Kamuva nje kulindeleke ukuba avele phambi kwesigungu esiqondisa izigwegwe kulo mnyango ngamacala amabili asolwa ngawo.Kuthiwa uMnu Nxele usolwa ngokukhwabanisa ngokufuna ukukhokhelwa ngenani lamakhilomitha emoto enkulu ekubeni esebenzisa imoto encane. Elinye icala abhekene nalo futhi kuthiwa ngelokulahla isibhamu somsebenzi wangabika emnyangweni.Umthombo weLANGA LangeSonto ongaphakathi kulo mnyango upotshozele leli phephandaba ukuthi kulindeleke ukuba uMnu Nxele avele kulesi sigungu eMgungundlovu ngoLwesine mhla ziyi-15 ayoziphendulela ngalawa macala athweswe wona.OLUNYE UDABA: Kushe kwashona owesifazaneEbuzwa ngalolu daba uMkhuzi wezamajele kuzwelonke uMnu Zach Modise uyiqinisekisile eyalawa macala athweswe uMnu Nxele, nokuthi uzovela kwisigungu esiqondisa izigwegwe.Kwenzeka lokhu nje kuxabene ubendle emnyangweni wamajele kulesi sifundazwe, inkantolo yezeziSebenzi eThekwini isanda kukhipha isinqumo sokuthi yena kanye uMnu Nxele akhokhe izindleko zecala elichithiwe lapho ayezame ukumisa esikhundleni uMnu Jabulani Zikhali oyibamba likaKhomishane ejele laseWestville naseMzinto.Kulolo daba inkantolo inqume ukuba uMnu Nxele akhokhe izindleko zikammangali nommeli wakhe, ezomnyango nommeli wawo.
